|  |  |
| --- | --- |
| 9ο ΓΥΜΝΑΣΙΟ ΚΑΛΛΙΘΕΑΣ  Γ` ΤΑΞΗ  ΑΡΧΑΙΑ ΕΛΛΗΝΙΚΑ  ΕΝΟΤΗΤΑ 8  **ΛΕΞΙΛΟΓΙΟ**: **Γίγνομαι** (= γίνομαι, συμβαίνω / γεννιέμαι) Θέμα: γεν-, γον-, γν-, γενν-  **ΠΑΡΑΓΩΓΑ:** γίγνομαι, γεγονός, γίνομαι  γένος, γένεσις, γενέτειρα, γενετικός, γενετή (=γέννηση / εκ γενετής ≠ επίκτητος), γενετήσιο (ένστικτο), |  |

(το) γενέσιο (= η γέννηση για αγίους της εκκλησίας), Γένεση (βιβλίο της Παλαιάς Διαθήκης),

γενέθλιος, τα γενέθλια,

γενικός, γενικότητα, γενικεύω, γενίκευση, γενικευτικός, γενικεύσιμος, γενεά, γενιά

γεννάω/ώ, γεννιέμαι, γεννημένος, γέννηση, γέννημα, γεννητούρια, γεννήτωρ/ορας (γονέας), γέννα, γεννήτρια // γενναίος, γενναιότητα,

γονέας, γονιός, γονικός, γόνος, γόνιμος, γονιμότητα, γονίδιο, γονιδίωμα, γονιδιακός

γνησιότητα, γνήσιος

το γίνωμα (= η ωρίμανση του καρπού), γινωμένος (=ώριμος)

**ΣΥΝΘΕΤΑ:** γενεαλογία, γενεαλογικός, γενεαλογικό δένδρο, γενεσιουργός (αιτία), γενάρχης, γενοκτονία

αναγεννώ, αναγεννιέμαι, αναγέννηση, Χριστούγεννα, ξαναγεννιέμαι

καταγίνομαι, παραγίνομαι, απογίνομαι, καλογίνομαι, ματαγίνομαι = ξαναγίνομαι

εγγόνι, εγγονός, πρόγονος, απόγονος, άγονος (≠ γόνιμος)

(επίθετα με **β’ συνθετικό -γόνος** σημαίνουν ότι αυτό προκαλεί ό,τι λέει το α’ συνθετικό): παθογόνος, ρυπογόνος, αλλεργιογόνος, καρκινογόνος, δακρυγόνος, ασφυξιογόνος ≠ αντιασφυξιογόνος, σιελογόνος (αδένας), σμηγματογόνος

(επίθετα με **β’ συνθετικό -γενής** σημαίνουν ότι προέρχονται, δημιουργούνται ή είναι ως προς το γένος / τη δημιουργία τους ό,τι λέει το α’ συνθετικό): ευγενής ≠ αγενής, συγγενής, εγγενής, ενδογενής ≠ εξωγενής, πρωτογενής (δευτερογενής κλπ.), γηγενής, ιθαγενής, μονογενής, ομοιογενής ≠ ανομοιογενής, ιογενής,

ομογενής ≠ αλλογενής (=ξένος), σεισμογενής, ψυχογενής, κοραλλιογενής, θνησιγενής (=αυτός που πεθαίνει μόλις γεννηθεί), Διογένης, Θεαγένης, κ.ά. ονόματα

ευγένεια ≠ αγένεια, συγγένεια, οικογένεια, ομοιογένεια, ομογένεια, ιθαγένεια, κ.ά.

ανεμογεννήτρια, ηλεκτρογεννήτρια (= παράγει ηλεκτρικό ρεύμα)

νεογνός, αγέννητος, υπογεννητικότητα (=ο δείκτης των γεννήσεων είναι χαμηλότερος από αυτόν που θεωρείται φυσιολογικός ή επιθυμητός), γεννοβολώ (= γεννώ συχνά), γεννοβολιά (=τοκετός), γεννοφάσκια (= οι φασκιές του νεογνού, του μωρού)

γονεωνυμικός (-ά ονόματα: που βγαίνουν από το όνομα του γονέα, π.χ. λέων – λεοντιδεύς, κότα – κοτόπουλο), γονιμοποιώ, γονιμοποίηση

γονότυπος (= το σύνολο των κληρονομικών ιδιοτήτων που περιέχονται στα χρωμοσώματα)

γενναιόδωρος, γενναιοδωρία, γενναιόψυχος, γενναιοψυχία, γενναιόκαρδος

**ΑΣΚΗΣΕΙΣ**

1. Με τις παρακάτω **φράσεις** και να φτιάξετε προτάσεις που να αποδίδουν το νόημα τους.

**από τα γεννοφάσκια του, εκ γενετής, τι απέγινε…, το γενέσιο, γέννημα - θρέμμα**

1. Να συμπληρώσετε τις παρακάτω προτάσεις με τα **ρήματα** που σας δίνονται στον κατάλληλο τύπο (2 ρήματα περισσεύουν):

**γενικεύω, καταγίνομαι, απογίνομαι, αναγεννιέμαι, ξαναγίνομαι, παραγίνομαι, γεννώ**

* Κάθε περίπτωση παραβατικής συμπεριφοράς είναι ξεχωριστή. Δεν πρέπει να \_\_\_\_\_\_\_\_\_\_\_\_\_\_\_\_ αυθαίρετα όταν μιλάμε για τα αίτιά τους.
* Δεν έχει \_\_\_\_\_\_\_\_\_\_\_\_\_\_\_\_\_\_\_\_ τέτοιο κακό στην γειτονιά μας.
* Με τις συντονισμένες προσπάθειες όλων η ομάδα μας \_\_\_\_\_\_\_\_\_\_\_\_\_\_\_\_\_\_\_ και πηγαίνει πολύ καλά στο πρωτάθλημα παρά τον υποβιβασμό μας.
* Με ό,τι \_\_\_\_\_\_\_\_\_\_\_\_\_\_\_\_\_\_\_ τα καταφέρνει πολύ καλά χάρη στην οργανωτικότητα και την επιμέλειά του.
* \_\_\_\_\_\_\_\_\_\_\_\_\_\_\_\_\_\_\_\_\_\_ το κακό με τα πάρτι και τις συγκεντρώσεις μέσα στην πανδημία, λένε οι ειδικοί.

1. Να συμπληρώσετε τις παρακάτω προτάσεις με τα **επίθετα** που σας δίνονται στον κατάλληλο τύπο (2 επίθετα περισσεύουν):

**άγονος, ρυπογόνος, καρκινογόνος, πρωτογενής, σεισμογενής, γόνιμος, γνήσιος**

* Υπάρχουν δυστυχώς πολλές \_\_\_\_\_\_\_\_\_\_\_\_\_\_\_\_\_\_\_\_\_\_\_\_ βιομηχανίες που ρυπαίνουν και καταστρέφουν το περιβάλλον.
* Στο συνέδριο έγιναν πολλές \_\_\_\_\_\_\_\_\_\_\_\_\_\_\_\_\_\_\_\_ συζητήσεις γύρω από το εμβόλιο και βγήκαν χρήσιμα συμπεράσματα.
* Η γεωργία και η κτηνοτροφία ανήκουν στον \_\_\_\_\_\_\_\_\_\_\_\_\_\_\_\_\_\_\_\_\_\_ τομέα της οικονομίας.
* \_\_\_\_\_\_\_\_\_\_\_\_\_\_\_\_\_ γραμμή ονομάζεται μια ακτοπλοϊκή γραμμή με μικρή επιβατική κίνηση, που δεν αποφέρει κέρδος και επιχορηγείται από το κράτος.
* Ο τελευταίος σεισμός μας ξάφνιασε όλους γιατί η περιφέρειά μας δεν θεωρείται ιδιαίτερα \_\_\_\_\_\_\_\_\_\_\_\_\_\_\_\_\_\_\_\_ .

1. Να συμπληρώσετε τις παρακάτω προτάσεις με τα **ουσιαστικά** που σας δίνονται στον κατάλληλο τύπο (2 ουσιαστικά περισσεύουν):

**γενοκτονία, γενναιότητα, γνησιότητα, γονιμότητα, αναγέννηση, υπογεννητικότητα, γενιά**

* Έδειξε μεγάλη \_\_\_\_\_\_\_\_\_\_\_\_\_\_\_\_\_\_\_\_ και ψυχική αντοχή στην αρρώστια που τον βρήκε.
* Ο Λεονάρντο ντα Βίντσι είναι ο πιο διάσημος ζωγράφος της \_\_\_\_\_\_\_\_\_\_\_\_\_\_\_\_\_\_\_\_\_\_ .
* H \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ του ελληνικού λαού δημιουργεί οξύ δημογραφικό πρόβλημα.
* Με συγκίνησε με την \_\_\_\_\_\_\_\_\_\_\_\_\_\_\_\_\_\_\_\_\_\_\_ του ενδιαφέροντος του για το πρόβλημά μου.
* Η \_\_\_\_\_\_\_\_\_\_\_\_\_\_\_\_\_\_\_\_\_ είναι ένα έγκλημα που διαπράττεται με σκοπό τη συστηματική εξόντωση μιας ομάδας ανθρώπων που ανήκουν στο ίδιο έθνος, στην ίδια φυλή ή στην ίδια θρησκεία, όπως για παράδειγμα η \_\_\_\_\_\_\_\_\_\_\_\_\_\_\_\_\_\_\_\_\_ των Αρμενίων από τους Τούρκους.

1. Ποια είναι η σημασία της λέξης **γεννώ** στις παρακάτω προτάσεις:

* Γέννησε ένα χαριτωμένο κοριτσάκι.
* Η στάση του γεννά υποψίες.
* Σε δύσκολες καταστάσεις το μυαλό του γεννά πάντα μια αποτελεσματική λύση.
* Τον ξέρω σαν να τον γέννησα.
* Μεταξύ τους γεννήθηκε αμοιβαία συμπάθεια.
* Ο καλλιτέχνης γεννιέται, δε γίνεται.

1. Να γράψετε **συνώνυμα ή αντώνυμα** των παρακάτω λέξεων:

|  |  |  |  |
| --- | --- | --- | --- |
|  | **συνώνυμα** |  | **αντώνυμα** |
| γενναίος  γινωμένος  γηγενής  γόνιμος  γεννήτορας  καταγίνομαι | =  =  =  =  =  = | ομοιογενής  γενναιόδωρος  πρόγονος  γενικός  γνήσιος  γόνιμος | ≠  ≠  ≠  ≠  ≠  ≠ |

1. Να κατατάξετε τις ομόρριζες του ρήματος γίγνομαι λέξεις: **γεννήτωρ, γέννα, γενναίος, γονεύς, γένεσις, γένος, γόνιμος, γονικός, γνήσιος, γέννημα** στον κατάλληλο πίνακα:

|  |  |  |  |
| --- | --- | --- | --- |
| ενέργεια ή κατάσταση | επίθετα | αποτέλεσμα ενέργειας | πρόσωπο που ενεργεί |
|  |  |  |  |